D’ar sul vintin edont 4, tud a-youl-vat evit ar braz anezho, tro-dro da Anjele Jacq e Landudal, Pol-Yvon Virot ouzh ar son, Dewi Siberil ouzh ar gouleier, Muriel Lutz evit tapout ar skeudennoù ha Rozenn Milin evit sevel ar goulennoù ha kas an enrolladenn da benn. 3 eurvezh e pado, troc’het ganto a-wechoù, amzer da vMuriel da lakaat en-dro ar chal mat war divskouarn ar gonterez. Da gentañ goulennoù war ar pezh eo bet ar vuhez, al labour-douar, ar brezhoneg, mojennoù ar vro. Ha goude ul listenn gerioù da zistagañ goustadik ha goustadikoc’h c’hoazh, ar sifroù, al livioù, lodennoù ar c’horf, koulzoù ar bloaz, anv ar predoù. “Gant an danvez e vo tennet pennadoù 3-5’ a vo lakaet war Internet gant Hentoù-Treuz. E miz Du evit danvez Kreiz-Breizh, ha diwezhatoc’h evit ar peurrest.” a zispleg Rozenn Milin. An enrolladennoù hiroc’h a vo kavet war lec’hienn Sorosoro, istitlet e galleg ha brezhoneg. “Gant ma kavin tud a toul-vat prest da sikour” emezi.